Publication: Magyar Közlöny
Issue: MK-2002-49 (Year: 2002, Number: 49)
Era: 1990-2004
Section: is elosszák azok között, akik a társadalmi tulajdont ingyenesen megszerzik.” [16/1991. (IV. 20.) AB határozat,
Paragraph Index: 299

4. Az Alkotmánybíróság megítélése szerint az a tény, hogy a tulajdoni rendszer átalakítása során az önkormányzatok tulajdonszerzése nem polgári jogi jogutódlással jött létre, illetve az, hogy az önkormányzatoknak — mint az új tulajdoni forma jövendõ alanyainak — az Alkotmány alapján nincs (nem volt) joguk arra hogy meghatározott tulajdoni tárgyakat megszerezzenek (ABH 1991. 58., 63—64), alkotmányossági szempontból azzal jár, hogy az Alkotmány 13. § (2) bekezdésébe foglalt tulajdonvédelmi garancia is csak a jogállami alkotmányt követõen (újólag) megszerzett tulajdonra vonatkozik. Ezt fejezi ki az Alkotmánybíróság több döntésében szereplõ — az önkormányzatokra vonatkoztatott — azon megállapítása, hogy „amint az átalakulás folyamata megtörtént, az új tulajdon védelme természetesen teljes” (ABH 1991. 58., 64.). Mivel az önkormányzatok (mint új alkotmányos szervek) tulajdonhoz való juttatása a jogállami Alkotmányt követõen az alkotmányos feladataik ellátásához mérten történt, ezért az Alkotmány 13. § (2) bekezdése alapján nem formálhatnak jogot az egykor bizonyíthatón községi tulajdonban volt konkrét vagyontárgyakra. E tekintetben az államnak kárpótlási kötelezettsége sem áll fenn, attól függetlenül, hogy az egykori kártalanítási kötelezettséget elõíró jogszabályi rendelkezés — jelen esetben a Tv. 39. §-a — hatályban van-e vagy sem. Az Alkotmánybíróság a föntiek alapján megállapította, hogy nem áll fenn mulasztásban megnyilvánuló alkotmányellenesség amiatt, hogy Földes Község tulajdonát képezõ 235 hold 1085 négyszögöl, és Földes Község által létrehozott „Kállay Alapítvány” tulajdonában lévõ 390 hold 463 négyszögöl nagyságú földtulajdon elvonásáért — a megfelelõ jogi szabályozás hiányában — Földes Nagyközség Önkormányzata nem részesült kártalanításban.

Source: https://magyarkozlony.hu/hivatalos-lapok/e494d8a0417393ea691884ae660b63ad3ee98002/dokumentumok/51717f9a0c906de29663a4995c3a93c453dd5903/letoltes